Tak sobie ôbmyślōm, eli to jak żeśmy sōm ôbleczeni wpływŏ na to eli mogymy kajsik gŏdać po ślōnsku? Niby się gŏdŏ, iże jak nŏs widzōm, tak nŏs naszkyflajōm. Nale je to tak isto?
Wiadōmo, iże do roboty trza się ôblec jak do gyszeftu, w domu mogymy łazić sie we owerolu, nale to po jakiymu gŏdōmy niy miało by determinować tego jak żeśmy sōm ôbleczeni.
Naprŏwdy trza się ôbklyc w kecka, zopaska, kabotek a merynka, coby Ślōnzaczka śmiała gŏdać po ślōnsku? A chop musi być ôblyczōny we szaket, westa, jedwŏbka, bizŏki abo bruszlek? Kej niydŏwno włŏdze wojywōdztwa szrajbowali kōntrakt regiōnalny bōły przi nich dziouchy ze zespołu „Śląsk”. A czymu? Toż to niy poradziły być fajne frele, we profesjōnalnym outficie?
Dyskryminacyjŏ zaczynŏ się już we szkole, kaj na lekcyjach regiōnalnych bajtle uczōm się ô ślōnskich klajdach. To je fajne, że poznŏwŏmy naszŏ historia, nale je możność, iże potym ôstanōm we gowach bajtli stereotypy, iże prawe Ślōnzŏki łażōm yno we ślōnskich klajdach. Stereotypy te sōm potym powiylane bez trocha stŏrsze pokolynie, kere się chowało tak samo.
Medykowanie o ślōnskości trza trocha zmodernizować, unowocześnić, coby bōło dostympne dlŏ wszyjskich, a niy yno dlŏ stŏrszych, kerzy pamiyntajōm jeszcze czasy, kej we ślōnskich klajdach łaziło się normalnie na codziyń i ôd świynta.
Niykere ksiōnżki do nŏuki regiōnalnyj gŏdajōm, co ślōnskŏ gŏdka trza mieć w zocy i dŏwać na nia pozōr, nale niy śmi się ji używać w sytuacjach ôficjalnych. Niy tedy, to kej? Kej niy bydymy używać ślōnskij gŏdki wszyndzie, kaj yno chcemy i kaj idzie, to się nŏm ôna straci.
Trza pokŏzać, iże niy dŏwōmy się stereotypōm ôblyczeniŏ, skuli tego, iże co nŏjwŏżniejsze je we czowieku a niy na zewnōntrz. Beztōż bele jak się ôbleczesz, to gŏdej po ślōnsku. Niy musisz mieć ku temu szpecjŏlnygo klajdu, bo gŏdać niyma gańba!
szl_Latn szl_Latn szl_Latn szl_Latn szl_Latn szl_Latn szl_Latn